ANDEN FÆLLES HOLDNING af 13. november 1997 fastlagt af Rådet på grundlag af artikel K.3 i traktaten om Den Europæiske Union vedrørende drøftelserne i Europarådet og i OECD om bekæmpelse af korruption (97/783/RIA)

RÅDET FOR DEN EUROPÆISKE UNION,

som henviser til traktaten om Den Europæiske Union, særlig artikel K.3, stk. 2, litra a), og artikel K.5,

som tager i betragtning, at medlemsstaterne tillægger bekæmpelse af korruption på internationalt plan stor betydning,

som refererer til protokollen til konventionen om beskyttelse af De Europæiske Fællesskabers finansielle interesser, udarbejdet af Rådet den 27. september 1996 (1),

som refererer til konventionen om bekæmpelse af bestikkelse, der involverer tjenestemænd ved De Europæiske Fællesskaber eller i Den Europæiske Unions medlemsstater, udarbejdet af Rådet den 26. maj 1997 (2),

som refererer til den fælles holdning vedrørende drøftelserne i Europarådet og i OECD om bekæmpelse af korruption,

som refererer til Kommissionens meddelelse af 21. maj 1997 til Europa-Parlamentet og Rådet om EU's politik mod korruption,

som tager i betragtning, at Europarådets Ministerkomité i november 1996 vedtog et handlingsprogram mod korruption, der har udarbejdelse af en strafferetlig konvention om korruption som højeste prioritet,

som tager i betragtning, at OECD's Ministerråd den 26. maj 1997 vedtog en henstilling om bekæmpelse af bestikkelse i det internationale handelssamkvem og besluttede at indlede forhandlinger om en international konvention, der skal gøre bestikkelse af udenlandske embedsmænd strafbar i overensstemmelse med de fælles elementer, der figurerer i henstillingen, som forventes åbnet for undertegnelse inden udgangen af 1997,

som tager hensyn til de igangværende drøftelser i Europarådet og i OECD, og som er klar over nødvendigheden af at sikre, at der er overensstemmelse med det igangværende arbejde i Den Europæiske Union,

som ønsker at beskytte Den Europæiske Unions interesser og hindre unødig overlapning og eventuel uforenelighed med de to internationale instrumenter, som udarbejdes i Europarådet og i OECD,

som tager i betragtning, at Det Europæiske Råd i Amsterdam godkendte handlingsplanen til bekæmpelse af organiseret kriminalitet fra Gruppen på Højt Plan, hvori der slås til lyd for en samlet plan for korruptionsbekæmpelse,

som tager i betragtning, at selv om der på dette område lægges forskellige principper til grund, bør det tilstræbes, at resultatet bliver ensartet og afbalanceret og kommer til at afspejle allerede eksisterende internationale instrumenter, navnlig dem, der er udarbejdet i Unionen, med hensyn til bl.a. virksomhedernes ansvar, sanktioner og internationalt samarbejde,

HAR FASTLAGT FØLGENDE FÆLLES HOLDNING:

Artikel 1

Under drøftelserne i OECD og i Europarådet om udarbejdelse af en eller flere konventioner agter Den Europæiske Unions medlemsstater at forsvare følgende holdninger:

1) OECD-konventionen skal omhandle aktiv bestikkelse af en udenlandsk embedsmand med henblik på at få tildelt eller beholde en kontrakt eller en uberettiget fordel som led i det internationale handelssamkvem. Under de igangværende drøftelser påser Den Europæiske Unions medlemsstater, at konventionsudkastet fører til retsregler, som navnlig med hensyn til definitionen af den strafbare handling, er forenelige med dem, der er fastsat i EU-konventionen.

2) I udkastet til OECD-konventionen bør definitionen af udenlandsk embedsmand begrænses til enhver - udpeget eller valgt - person, som repræsenterer en parlamentarisk, administrativ eller retslig myndighed i et fremmed land, enhver, der beklæder en offentlig stilling eller bestrider et offentligt hverv i et fremmed land, og enhver, der er ansat ved en statslig international organisation. Parterne i OECD-konventionen skal kunne anvende ligestillingsprincippet over for ministre, dommere og parlamentarikere som anført i artikel 4, stk. 1, i EU-konventionen om bestikkelse af 26. maj 1997.

3) Det bør klart fremgå af drøftelserne i OECD, at begrebet misbrug af indflydelse ikke er omfattet. Dette spørgsmål bør drøftes i Europarådets regi.

4) Medlemsstaterne bør gå ind for, at der indføres bestemmelser om straffemyndighed, som skal sikre, at alle kontraherende stater i samme omfang forpligter sig til at bekæmpe aktiv bestikkelse. Med henblik herpå bør medlemsstaterne gå ind for, at i det mindste følgende principper kommer til udtryk i konventionerne:

- deres straffemyndighed med hensyn til de i konventionerne omhandlede strafbare handlinger bør fastslås, når disse handlinger helt eller delvis er begået på deres område

- enhver kontraherende stat bør være parat til enten at udlevere egne statsborgere eller at forelægge sagen for sine kompetente myndigheder med henblik på retsforfølgning, hvis det er relevant

- det bør være muligt at anvende bestemmelserne om straffemyndighed og/eller udlevering, idet der tages hensyn til særlige tilfælde eller omstændigheder.

Disse principper er ikke til hinder for, at der i konventionerne vedtages bestemmelser om straffemyndighed, der går videre endnu med henblik på at komme international korruption til livs.

5) For at sikre, at OECD- og Europarådskonventionerne anvendes rigtigt, bør der fastsættes en mekanisme, der sikrer en effektiv og samordnet opfølgning, med en enkel struktur og en klar kompetencefordeling.

6) Eftersom OECD-konventionen vil få stor betydning for det internationale handelssamkvem, bør dens bestemmelser og dens udmøntning på nationalt plan være af en sådan art, at konventionen, når den træder i kraft, får virkning for de største eksportlande i OECD. Europarådets konvention bør ligeledes kræve et stort antal ratifikationer.

7) Konventionerne bør kun indeholde specifikke bestemmelser om internationalt samarbejde, hvis det påviseligt er nødvendigt. I så fald sørger medlemsstaterne for at forsvare de principper, der er fastsat i artikel 1, stk. 2, i den første fælles holdning fastlagt af Rådet på grundlag af artikel K.3 i traktaten om Den Europæiske Union vedrørende drøftelserne i Europarådet og i OECD om bekæmpelse af korruption (3), fastlagt den 6. oktober 1997.

Artikel 2

Denne fælles holdning offentliggøres i Tidende.

Udfærdiget i Bruxelles, den 13. november 1997.

På Rådets vegne

R. GOEBBELS

Formand

(1) EFT C 313 af 23. 10. 1996, s. 2.

(2) EFT C 195 af 25. 6. 1997, s. 1.

(3) EFT L 279 af 13. 10. 1997, s. 1.